(Ortografía tradicional) Mokon chic li Jesús co̱ cuiꞌchic jun pacꞌal li palau Galilea.
Nequeꞌxye ajcuiꞌ Tiberias re li palau aꞌan.
Nabaleb yo̱queb chi ta̱ke̱nc re xban nak queꞌrileb li milagro li yo̱ chixba̱nunquil nak naxqꞌuirtesiheb li yaj.
Ut quitakeꞌ li Jesús chiru jun li tzu̱l ut aran quicꞌojla rochbeneb lix tzolom.
Ac cuulac re xkꞌehil li ninkꞌe Pascua,
li nequeꞌxba̱nu eb laj judío.
Li Jesús quiril nak nabaleb li yo̱queb chi cuulac riqꞌuin.
Quixye re laj Felipe:
—¿Bar ta̱ru̱k takalokꞌ xcuaheb chixjunileb li tenamit aꞌin?
chan.
Quixye chi joꞌcan yal re rilbal cꞌaꞌ na ru tixye laj Felipe xban nak ac cuan saꞌ xchꞌo̱l li Jesús nak tixqꞌue xcuaheb.
Quixye laj Felipe:
—Ka̱cuaꞌ,
cuib ciento denario chi caxlan cua incꞌaꞌ ta̱tzꞌaklok re teꞌtzꞌak caꞌchꞌinak chi xju̱nkaleb,
chan.
Jun chic reheb lix tzolom aj Andrés xcꞌabaꞌ ras laj Simón Pedro.
Quixye:
—Cuan jun li al arin cuan cuib li car riqꞌuin ut o̱b li caxlan cua yi̱banbil riqꞌuin cebada.
Abanan aꞌin ma̱ jokꞌe ta̱tzꞌaklok reheb li qꞌuila tenamit,
chan.
Ut quixye li Jesús reheb:
—Qꞌuehomakeb chi cꞌojla̱c li tenamit.
— Nabal li pachꞌayaꞌ cuan aran.
Chixjunileb queꞌcꞌojla saꞌ li pachꞌayaꞌ.
O̱b mil na chi cui̱nk li cuanqueb aran.
Tojoꞌnak li Jesús quixchap li caxlan cua.
Quixbantioxi chiru li Dios.
Quixjachi li caxlan cua ut quixqꞌue reheb lix tzolom re nak teꞌxjeqꞌui reheb li qꞌuila tenamit li cꞌojcꞌo̱queb aran.
Joꞌcan ajcuiꞌ quixba̱nu riqꞌuin li car.
Ut queꞌcuaꞌac chixjunileb toj retal queꞌcꞌojla xchꞌo̱leb.
Nak ac xeꞌrakeꞌ chi cuaꞌac,
li Jesús quixye reheb lix tzolom:
—Xocomak li joꞌ qꞌuial x-elaꞌan re nak ma̱cꞌaꞌ ta̱tzꞌekma̱nk,
chan.
Queꞌxxoc cablaju chacach relaꞌ li caxlan cua yi̱banbil riqꞌuin cebada.
Aꞌan li qui-elaꞌan nak queꞌrakeꞌ chi cuaꞌac chixjunileb li cuanqueb aran.
Nak queꞌril li milagro li quixba̱nu li Jesús,
eb li cuanqueb aran queꞌxye:
—Relic chi ya̱l li cui̱nk aꞌin,
aꞌan li profeta li quiyeheꞌ chak resil junxil nak ta̱cha̱lk saꞌ ruchichꞌochꞌ,
chanqueb.
Li Jesús quixnau nak teꞌraj xpuersinquil ru re nak ta̱oc chokꞌ rey.
Joꞌcan nak qui-el saꞌ xya̱nkeb ut co̱ xjunes saꞌ li tzu̱l.